kardosdrur/scandi-wiki huggingface dataset:
GATT

General Agreement on Tariffs and Trade (GATT) var en juridisk aftale mellem mange lande, hvis overordnede formål var at fremme den internationale handel ved at reducere eller fjerne handelshindringer som told og handelskvoter. Ifølge sin præambel var dens formål en "betydelig reduktion af told og andre handelshindringer og afskaffelse af forskelsbehandling på et gensidigt og gensidigt fordelagtigt grundlag."

Aftalen blev første gang drøftet under de Forenede Nationers Konference om Handel og Beskæftigelse og var resultatet af et fejlslagent forsøg på at skabe International Trade Organization (ITO). GATT-aftalen blev underskrevet af 23 stater i Geneve den 30. oktober 1947 og trådte i kraft den 1. januar 1948. Den forblev i kraft, indtil 123 stater underskrev de såkaldte Uruguay-runde-aftaler i Marrakech 14. april 1994. Som del af denne aftale blev GATT afløst af efterfølgeren World Trade Organisation (WTO) den 1. januar 1995. Den oprindelige GATT-tekst (GATT 1947) er dog stadig i kraft i henhold til WTO-regi, med forbehold for ændringerne i GATT i 1994.

GATT og dens efterfølger WTO har haft succes med reduktionen af toldsatser. Det gennemsnitlige niveau for toldsatser i de store GATT-lande var omkring 22 % i 1947, men kun 5 % efter Uruguay-runden i 1999. Eksperter tilskriver en del af disse told-ændringer indsatsen i regi af GATT og senere WTO.

I alt har der været ni GATT-runder.

Kilder

Eksterne henvisninger 

 Trade Talks Episode 9: Happy 70th GATTiversary—The Origins of Multilateral Trade 
 GATTs Digitale Bibliotek 1947-1994 på Stanford University 
 BBCnews World/Europe Timeline: World Trade Organization 
 GATT-tekst 1947 
 GATT-tekst 1994 

Internationale organisationer
Etableret i 1948
International økonomi
Østsibirisk lærk

 
Østsibirisk lærk er et løvfældende nåletræ med en opret vækst og nålene siddende i bundter på dværgskud. Blomsterne er samlet i kogler. Træet er særdeles vinterhårdført.

Kendetegn 
Østsibirisk lærk (Larix gmelinii) er et løvfældende nåletræ med en opret vækst og en ægformet til kegleformet krone. Barken er først lysegrøn, så rødbrun og ribbet. Ædre grene og stammen får efterhånden en grå, groft skællet bark med talrige langsgående revner. Knopperne har forskelligt udseende: På de etårige langskud er de enkelt stillede, små og knudeformede, og på de flerårige kortskud er de store og svagt tøndeformede med talrige bladanlæg. Bladene (her altså: nålene) er linjeformede med but spids. Oversiden er græsgrøn, mens undersiden har tydelig midterribbe og to lyse striber. Blomstringen foregår i maj-juni, hvor man finder de hunlige blomster samlet i purpurrøde kogler, der efterhånden bliver gulbrune. Frøene er ægformede nødder, som er grå med lysebrune prikker.

Rodsystemet er asymmetrisk med mange aborterede pælerødder og et netværk af højtliggende finrødder. Røddernes udbredelse er 4 gange så stor som kronens

Østsibirisk lærk når en højde på 35 m en stammediameter på 0,90 m og en kronebredde på ca. 10 m.

Hjemsted 
Østsibirisk lærk hører hjemme i moser og sumpe. på sletter og langs floddale i det nordlige Kina, i Mongoliet, i Russisk Fjernøsten og i Korea. Her er den skovdannende, mens den danner forkrøblede krat nær trægrænsen. I det østligste Sibirien (Russisk Fjernøsten) er vintrene lange og meget kolde med tykt snedække. Her danner arten skove sammen med bl.a. sibirisk ædelgran, Alnus manshurica og Alnus sibirica (arter af el), Berberis sphaerocarpa (en art af berberis), Betula exilis (en art af birk), Clematis aethusifolia (en art af skovranke), Juniperus sibirica (en art af ene), sibirisk gran, Pinus sibirica (en art af fyr), Rhododendron adamsii og Rhododendron dauricum (arter af rododendron), Ribes pauciflorum (en art af ribs), Salix abscondita, Salix bebbiana, Salix berberifolia og Salix taraikensis (arter af pil), sibirisk tusindtop, Sorbus sibirica (en art af røn), birkespiræa og pilebladet spiræa

Galleri

Note 

Nåletræer
Høstfarve
Kinn (ø)

Kinn  er en ø som ligger i Flora kommune i Vestland fylke i Norge. Den har et areal på  er omkring 2 km i hver retning, højeste punkt er 315 moh. Øen er uden almindelige bilveje.  Kin ligger omkring 12 km vest for byen Florø.  Naboøen Reksta (med landsbyen Rognaldsvåg) ligger kun 350 meter øst for Kinn, øen  Skorpa ligger omkring 2,5  km nordøst for Kinn, og øen  Askrova ligger ca. 9 km mod sydøst.

Øen Kinn var tidligere en del af Kinn kommune, men blev under kommunesammenlægningen i 1964 indlemmet i Flora kommune. Kinn kan nås med rutebåd fra Florø som ligger ca. 13 kilometer mod øst. 

Øen er kendt for Kinnaspelet, som arrangeres hver sommer, og Kinn kirke fra 1100-tallet. Kinn kirke er den ældste kirke i Sunnfjord. Der er også rester af et stenkors som kan have været 1,5 eller 2 meter højt og som formentlig stammer  fra den første kristne tid; lignende kors blev rejst mange steder langs kysten. Der er fundet spor efter mennesker fra 3000 år f.Kr. Der er spor af fast bosætning fra omkring 400 år e.Kr. (yngre Jernalder). 

Kinnaklova, et fjeld med en dyp kløft, er også et kendetegn for øen.

Nils Seim købte øen i 1896 og hans søn, maleren Harald Seim, boede der det meste af livet.

Kilder og henvisninger 

Kinn på norgeskart.no

Øer i Vestland
Flora (Norge)
Kinn
Nubisk stenbuk

Nubisk stenbuk (Capra nubiana) er en art i slægten geder, der forekommer på den arabiske halvø og i det nordøstlige Afrika. Den er nær beslægtet med alpestenbukken og betragtes undertiden som en underart af denne.

Systematik 

Nubisk stenbuk, alpestenbuk og sibirisk stenbuk (Capra sibirica) behandles af nogle forskere som en enkelt art. Andre stenbukke i gedeslægten, såsom den pyrenæiske stenbuk (Capra pyrenaica) og den afrikanske stenbuk (Capra walie) blev tidligere regnet som særskilte arter.

Udseende 

I sammenligning med alpestenbukken er nubisk stenbuk væsentligt mindre og har en lysere pels. Kropslængden er mellem 105 og 125 centimeter, og halen er 15 til 20 centimeter lang. Gennemsnitshøjden er mellem 65 og 75 centimeter, og vægten er 25 til 70 kg. Hannen er betydeligt større end hunnen. Pelsen er sandfarvet på oversiden og på undersiden lysere eller næsten hvid. Karakteristisk en sort tegning på forbenene og på dyrets ryg samt et mørkt skæg. I løbet af parringstiden får hannen på nakke, bryst, skuldre og sider en mørk brun til sort pels.

Begge køn har horn, men som med alle geder er hannens horn tydeligt større. Hunnens smallere horn er op til 35 centimeter lange, mens hannens bagudvendte horn er op til 1,2 meter lange.

Udbredelse og levested 

På den arabiske halvø forekommer arten i Israel, Jordan, Saudi-Arabien, Yemen og Oman. I Syrien og Libanon er den nubiske stenbuk uddød. I Nordøstasien lever arten langs Det Røde Havs kyst i Egypten, Sudan og Eritrea. Hele udbredelsesområdet er fragmenteret i mindre områder. Den forekommer i ørkenagtige klippeområder.

Levevis 

I modsætning til mange andre større dyr, der lever i ørkenområder, er nubisk stenbuk ikke aktiv om natten, og den kræver heller ikke kontinuerligt drikkevand. Om sommeren tilbringer den natten i det åbne landskab. Om vinteren gemmer den sig om natten i huler eller lignende beskyttede steder. Den er planteæder og lever af græs, urter og andre plantedele.

Hunner danner sammen med deres unger, som er yngre end tre år, flokke på 10 til 20 individer. Hannerne lever uden for parringstiden i ungkarlegrupper eller alene. I parringstiden, normalt i oktober, søger hannerne efter grupper med hunner og kæmper med andre hanner om retten til at parre sig.

Efter drægtigheden, som varer i cirka fem måneder, føder hunnen normalt i marts en eller to unger. De bliver hos moderen i omkring tre år, hvorefter de er kønsmodne. De parrer sig dog først nogle år senere.

Trusler og bestandsstatus 

Den største trussel består af jagt og ødelæggelse af levestedet. Desuden er arten påvirket af indførelsen af husdyr som tamged, kameler og vilde æsler. I nogle lande som Israel og Saudi-Arabien er de helt fredet, men kontrollen er ofte utilstrækkelig. I flere stater omfatter bestanden kun få dyr, selvom den ikke kendes præcis. IUCN angiver arten som sårbar (VU).

Noter

Litteratur 
 Ronald M. Nowak: Walker's Mammals of the World. Johns Hopkins University Press, 1999 
 D. E. Wilson, D. M. Reeder: Mammal Species of the World. Johns Hopkins University Press, Baltimore 2005. 

Geder
Max Heindel

Max Heindel (født Carl Louis von Grasshoff d. 23. juli 1865 i Aarhus og død 6. januar 1919 i Californien) var en dansk astrolog og mystiker, der beskæftigede sig meget med det okkulte. Umiddelbart kendes intet han har skrevet på dansk, men han nåede at udgive mange bøger, hæfter og artikler på engelsk.

Eksterne henvisninger 
 Max Heindel på Rosicrucianzine.tripod.com (ikke neutral)
 Max Heinde på Mount-Ecclesia.tripod.com (ikke neutral)

Personer fra Aarhus
Astrologer
Mystikere

Danskere i 1800-tallet
Danskere i 1900-tallet
Okkulte forfattere fra Danmark
Skribenter fra Danmark
Símun Samuelsen

Símun Eiler Samuelsen (født 21. maj 1985 i Vágur) er en færøsk fodboldspiller, der spiller for HB Tórshavn efter at have spillet på Island i en årrække.

Eksterne henvisninger 

 Símun Samuelsen på Keflavik.is

Fodboldspillere fra Færøerne
Oplysningens dialektik

Oplysningens dialektik er en bog af Theodor Adorno og Max Horkheimer, hvori de bl.a. fremfører idéen om kulturindustrien. Tanken med dette begreb er, at populærkulturen kan ligne en stor fabrik, der producerer standardiserede ”kulturprodukter,” der manipulerer masserne til at blive passive, og at de "enkle fornøjelser" som populærkulturen tilbyder, får mennesker til at blive sløve og får dem til at affinde sig deres økonomiske livsforhold, lige meget hvor ringe det er. Horkheimer og Adorno mener, at selvom to forskellige kulturprodukter ser ud til at være forskellige, så er dette blændværk. Ifølge deres tankegang er alle populærkulturelle tekster skåret over samme skabelon på måde, så masserne aldrig skal anstrenge sig for at afkode, det de ser, læser eller og hører. Litteraten Anne H. Stevens opsummerer således: "De kritiserer Hollywood-film, populærmusik og selv Disney-tegnefilm som kapitalistiske redskaber, der hjernevasker masserne, så de ikke kan tænke selv." Stevens bemærker, at Adorno og Horkheimers synspunkter gerne kan virke både fordømmende og elitære, men at de udmærker sig ved at påpege et ideologisk lag i ellers tilforladelig populærkulturelle tekster.

Adorno og Horkheimer opfatter denne masseproducerede kultur som modsætning til den mere svært tilgængelige højkultur. Adorno og Horkheimer mener, at kulturindustriens produkter idylliserer samfundet i stedet for at være kritisk over for det. De skriver: ”Men den oprindelige affinitet mellem forretning og underholdning viser sig i dennes egen mening: apologien for samfundet.” Underholdningsprodukter udtrykker derfor justificerende ideologiske synspunkter.Ud fra tanken om at kunsten bør anspore til en fri og kritisk tankegang er kulturindustrien dermed en undergravelse af selve kunstens idealer og dens berettigelse.

Kritik 
Adorno og Horkheimers kultur- og mediesyn er blevet kritiseret for at være meget pessimistisk. Per Stig Møller skriver fx at det "At skære underholdningen over én kam siger mere om [Horkheimer og Adorno] end om underholdningen." Stuart Hall har argumenteret for at populærkultur ikke kun bør forstås som fordummende underholdning til masserne eller som udelukkede at være en kapitalistisk måde at tjene penge på. Denne holdning er karakteristisk for den britiske tradition for kulturstudier, der generelt set ikke er mistænksom over for populærkulturen som Adorno og Horkheimer.

Litteratur på dansk 

 Horkheimer, Max & Theodor W. Adorno (1993): “Oplysningens dialektik”. Gyldendal

Se også 

 Kritisk teori
 Ideologikritik
 Mistænksomhedens hermeneutik

Noter 

Humaniora
Kunst
Æstetik
Filosofi
Sociologisk litteratur
Jonas Thorndahl

Jonas Thorndahl, født og opvokset i Midtjylland, er den yngste dansker, nogensinde, til at gennemføre 100 halvmarathons.

Han startede sit løb i år 2015 i Ikast Atletik og Motion. 
Han har løbet mange forskellige løb, men det mest opsigtsvækkende var, da han i år 2016 løb med en brækket arm. 

Langdistanceløbere fra Danmark
Affaldsindsamlingen

Affaldsindsamlingen er Danmarks Naturfredningsforenings årlige indsamling af henkastet affald i hele Danmark. Den første landsdækkende affaldsindsamling fandt sted i 2005.

Referencer 

Naturbeskyttelse i Danmark
Affaldshåndtering
Etableret i 2005
Søren Madsen

Søren Madsen er navnet på flere personer:

 Søren Madsen (roer), dansk roer fra "Guldfireren"
 Søren Madsen (bassist), dansk bassist fra Michael Learns to Rock
 Søren Madsen (trommeslager), dansk trommeslager fra Sonja Hald
 Søren Madsen (skuespiller), dansk skuespiller
Domkirkepladsen (Aarhus)

Domkirkepladsen er en plads i Aarhus, der ligger umiddelbart nord for Aarhus Domkirke. Den blev navngivet 1867, og den nuværende plads er anlagt i 1928. Domkirkepladsen støder op til Store Torv og Bispegade mod vest, Mejlgade mod øst, Rosensgade mod nord og domkirken mod syd. På den anden side af kirken ligger Bispetorv.

Pladsen blev anlagt på en del af den tidligere kirkegård, der hørte til domkirken, men som blev fjernet i 1800-tallet.

På pladsen er der kun to bygninger og adresser:
 Domkirkepladsen 1 blev opført fra 1924-1926 og tegnet af Axel Berg. Nationalbankens Aarhus-filial havde domicil her. I juni 1990 flyttede Nykredit hertil.
 Domkirkepladsen 5 findes Aarhus gamle rådhus, tegnet af Ferdinand Thielemann i 1857. Efter et nyt rådhus blev indviet i 1947 fungerede den først som politistation frem til 1984 har man indrettet Kvindemuseet og Besættelsesmuseet i den gamle bygning.

Se også 
Fredede bygninger i Aarhus Kommune

Eksterne henvisninger 

 Johs. Kadsted: Gadefortegnelse for Aarhus. 1943

Torve og pladser i Aarhus
Domkirkepladsen

Domkirkepladsen kan henvise til flere artikler

 Domkirkepladsen (Aarhus)
 Domkirkepladsen (Stavanger)
Stephan Mølvig

Stephan Mølvig (født 13. februar 1979 i Odense) er en dansk tidligere letvægtsroer, der er kendt fra "Guldfireren", hvor han har været med til at vinde OL-guld i 2004 og to VM-guld i 2002 og 2003.

Kort før VM i 2002 erstattede Mølvig Søren Madsen, der havde rygproblemer, i båden, der derudover bestod af Eskild Ebbesen, Thomas Ebert og Thor Kristensen. Denne besætning vandt de tre guldmedaljer, som Mølvig har. Inden OL var der noget usikkerhed om hans plads, og Bo Brask Helleberg var en overgang på tale i båden på Mølvigs plads, men i den sidste ende valgte Bent Jensen, der var landstræner, at holde sig til den konstellation, der havde fungeret de foregående år, og det viste sig også at give fuld gevinst ved OL. Inden indledning på 2005-sæsonen valgte Mølvig så at indstille karrieren som eliteroer for at satse på sin civile karriere.

Siden afslutningen på sin aktive karriere har Mølvig blandt andet været rotræner på Færøerne. Han har også studeret agronomi og har en bachelorgrad i dette fag.

Referencer

Eksterne henvisninger 

Olympiske roere fra Danmark
Olympiske mestre fra Danmark
Medaljevindere fra Danmark ved sommer-OL 2004
Årets Sportsnavn
Deltagere for Danmark ved sommer-OL 2004
Hans Broges Gård

Hans Broges Gård er et fredet hus i Aarhus, Danmark. Bygningen blev opført i 1850 og den blev fredet den 6. september 1987. Huset ligger i Indre By på Mindegade tæt ved Aarhus Havn.

Hans Broges Gård blev opført af den prominente erhvervsmand og politiker Hans Broge, der var meget aktiv i byens udvikling, særligt med udvidelse af havnen og den begyndende industrielle fabrikker. Bygningen er opført i nyantik stil og en simplificeret version af empire. Den er i to etager, hvilket var typisk for byen på dette tidspunkt, med gesimser under vinduerne og en fremhævet sokkel. Den er bygget i mursten og pudset.

Referencer

Se også 
Fredede bygninger i Aarhus Kommune

Eksterne henvisninger 
 

Fredede bygninger, konstruktioner og anlæg i Aarhus
Etableret i 1850
Bernhard Ernst von Bülow

Bernhard Ernst von Bülow (født 2. august 1815 i Cismar i hertugdømmet Holsten, i det nuværende Grömitz; Slesvig-Holsten, død 20. oktober 1879 i Frankfurt am Main) var en dansk og tysk embedsmand og politiker. Han var statssekretær, og dermed leder af udenrigsdepartementet for Det tyske kejserrige.

Liv og virke

Baggrund 
Bülow blev født i Hertugdømmet Holsten som søn af den danske embedsmand Adolf von Bülow og tilhørte en kendt mecklenburgsk adelsslægt. Han studerede jura ved universiteterne i Berlin, Göttingen og Kiel.

Karriere 
Bülow begyndte sin karriere i dansk tjeneste, først ved det tyske kancelli i København (kancelliet for Slesvig, Holsten og Lauenburg), og senere i den diplomatiske tjeneste.

I 1842 blev han rådgiver for legation, og i 1847 dansk chargé d'affaires for hansestæderne, hvor hans omgang i borgerskabet førte til, at han blev kendt med den rige Louise Victorine Rücker, som han giftede sig med i 1848.

Da oprøret brød ud i hertugdømmerne ved Elben i 1848, forlod han den danske tjeneste. Han tilbød sine tjenester til den midlertidige regering i Kiel, men blev dér afvist.

I 1849 gik han på ny i dansk tjeneste, blev udnævnt til gehejmekammerherre og i 1850 sendt til forbundsdagen i Frankfurt am Main for at repræsentere hertugdømmerne Slesvig og Holsten. Her kom han i kontakt med Otto von Bismarck, som beundrede hans behandling af problemerne knyttet til spørgsmålet om Slesvig-Holsten. Det radikale Ejder-danskerparti i Slesvig-Holsten brød han sig til gengæld ikke om, og da dette parti kom til magten i 1862 blev han kaldt tilbage fra Frankfurt.

Han gik derefter i storhertugen af Mecklenburg-Strelitz' tjeneste, og blev hertugdømmets regeringschef. I 1867 blev han fuldmægtig for de to hertugdømmer Mecklenburg i Det nordtyske forbunds forbundsråd, hvor han udmærkede sig med sit vellykkede forsvar af hertugdømmernes middelalderlige konstitution, mod liberale angreb.

I preussisk tjeneste 
Bismarck overbeviste Bülow om at gå i Preussens tjeneste, og i 1873 blev han udnævnt til preussisk udenrigsstatssekretær. Frem til sin død var han kanslerens mest loyale medarbejder. I 1875 blev han preussisk fuldmægtig i Forbundsrådet. I 1877 blev han udnævnt til tysk udenrigssekretær (udenrigsminister), og i 1878 var han sammen med Bismarck og fyrst Chlodwig zu Hohenlohe-Schillingsfürst preussisk fuldmægtig ved Berlinerkongressen.

Han døde i 1879 i Frankfurt. Af hans seks sønner blev den ældste, Bernhard Heinrich Karl, senere tysk udenrigsminister og rigskansler.

Referencer

Eksterne henvisninger 
 Wikisource: Allgemeine Deutsche Biographie om Bernhard Ernst von Bülow.
 Bernhard Ernst von Bülow Dansk Biografisk Leksikon, på Projekt Runeberg.

Politikere fra Tyskland
Udenrigsministre fra Tyskland
Personer fra Slesvig-Holsten
Affiks

Affiks er inden for grammatik (lingvistik) et led (morfem), der føjes til et ord for at danne et nyt ord eller en anden ordform, en afledning.

Affikser kan deles op i præfikser (forstavelser), infikser (mellemstavelser) og suffikser (efterstavelser).

Infiks findes på fx latin, ikke på dansk; men vi kender præfiks og suffiks.

Affiks på dansk

Præfiks 
Eksempler: ombestemme, efterlade, misvisende, irrelevant

Suffiks 
Eksempler: løsning, eftergivelse, værdiløs, sukkerfri

Grammatik
Caroline Brasch Nielsen

Caroline Brasch Nielsen (født 21. juni 1993) er en dansk model. Hun er kendt for at være model for Marc Jacobs og Valentino, samt for flere duftserier som Fendis Fan di Fendi Blossom og Chloes Roses de Chloe.

Karriere 
Caroline Brasch Nielsen blev fundet af en modelspejder på et pizzeria med nogle venner. Hun startede på catwalk ved Semaine de la mode de Paris i efteråret 2010 for Dries Van Noten. Samme sæson åbnede hun for Valentino, og var model for Balenciaga, Givenchy, Yves Saint-Laurent og Chanel. Models.com names her one of the « Top 10 Newcomers FW 2010 ».

Siden da har hun arbejdet for Narciso Rodriguez, Thakoon, Alberta Ferretti, Nina Ricci, Herve Leger, Giambattista Valli, Elie Saab, Christian Dior, D&G, Matthew Williamson, Prabal Gurung, Tory Burch, Hugo Boss, Chloe, Fendi, Calvin Klein, Zara, Oscar de la Renta, Sonia Rykiel, Balenciaga, H&M, Burberry, Marc Jacobs og Jill Stuart. Hun har desuden været i modemagasiner som Vogue (Italia, Paris, UK, China, Russia, Germany, Japan, US), Harper's Bazaar, Dazed & Confused, W, Numéro, i-D, Cover, Interview og Elle.

Hun har medvirket i Victoria's Secret Fashion Show i både 2011 og 2013

Hun er rangeret som nummer 19 på Models.com's Top 50 Models.

Referencer

Eksterne henvisninger 

 

Modeller fra Danmark
Personer fra København
Fiat 600 Multipla

Fiat 600 Multipla er en forlænget model af Fiat 600. Den blev for første gang lavet i 1956.

Det er en lille bil på kun 3,5 meter. Der kunne sidde 6 personer i bilen, for der var 3 rækker sæder i. Førersædet er placeret højt, så man sidder godt og har et godt udsyn. Den bagerste dør, fandtes kun i højre side hvilket gjorde det sværere at komme ind på de 4 bagerste sæder. Bilen blev brugt en del som taxi i Italien.

Motoren var en 4-cylindret rækkemotor. Dens tophastighed var 88 km/t. Motoren var placeret bagi.

Referencer 

600 Multipla
Anne-Marie (sanger)

Anne-Marie Rose Nicholson (født 7. april 1991 i East Tilbury, Essex, Storbritannien ) er en engelsk sanger og sangskriver.

Anne-Marie har sort bælte i Shotokan karate efter hun startede med at gå til karate som 9-årig. Hun vandt to gange guld ved Funakoshi Shotokan Karate Association World Championships i 2002, guld og sølv ved Funakoshi Shotokan Karate Association World Championships i 2007 og guld ved United Kingdom Traditional Karate Federation National Championships. Hun tillægger sin karate værdi, i form af "discipline and focus – basically everything I need for this career" (oversat: disciplin og fokus - i bund og grund alt hvad jeg behøver til denne karriere). Hun har dog ikke længere tid til at træne regelmæssigt på grund af hendes spillejobs. Hun gik på Palmer's College i Thurrock som teenager.

Diskografi 
 Speak Your Mind (2018)

Referencer 

Sangere fra Storbritannien
Infiks

Infiks er i grammatik, lingvistik, et affiks, der indskydes mellem fonemer i et morfem.

Infikser er almindelige i semitiske sprog, hvor ordstammer består af 3-4 konsonanter. Når ordet bøjes, ændres vokalerne, og undertiden indsættes yderligere konsonanter mellem fonemerne. 

Urindoeuropæisk havde et nasalt infiks, som blev brugt til at danne præsens af visse verber; fx på latin: præsens  vincō »jeg vinder« – perfektum vici »jeg vandt«.

Se også
 Infiksnotation

Grammatik